武侯廟
作者：馮山
朝代：宋

paragraphs: 四百源流盡，三分氣燄高。
西州稱險隘，玄德夸英豪。
統正圖王策，關張汗馬勞。
相雄爭勝負，所得僅纖毫。
當世安危慮，斯人智識滔。
潛身規去就，擇主事遊遨。
仗順親歸漢，平凶首問曹。
河間屠血肉，江表戰風濤。
雅意存中國，單師靜不毛。
安知深政術，指畫露兵韜。
顧託情尤重，君臣義可褒。
南征才解甲，北伐遽投醪。
渭水開營壁，祁山擁節旄。
乾坤悲拆裂，荆棘誓鋤薅。
遠結孫權援，親將仲達鏖。
劉宗難再起，郭塢已長號。
家國猶殷富，衣冠亦俊髦。
中途亡轡策，束手類猿猱。
事業垂千載，風流尚一陶。
民思夔子國，廟枕蜀江皋。
壽史徒譏議，裴碑自固牢。
丹青嚴壯觀，松檜盡蕭騷。
醜虜終爲患，長弓未見櫜。
吁嗟擒縱術，祠下涕霑袍。